Աշխատաշուկայում անմրցունակ անձանց աշխատանքային ունակությունների և կարողությունների ձեռքբերման նպատակով ծրագրում ընդգրկված մեկ անձի համար գործատուին տրամադրվել է միանվագ փոխհատուցման գումար՝ 200.000 ՀՀ դրամի չափով: Ծրագրի առավելագույն տևողությունը 1 տարի է, սեզոնային աշխատանքի դեպքում՝ առնվազն 12 ամիս: 2017 թ. ավելացել են առանձին ծրագրերում ընդգրկման ենթակա շահառուների թիվը և դրանց իրականացմանն ուղղված ֆինանսական միջոցների չափը: Այսպես՝ «Աշխատաշուկայում անմրցունակ անձանց աշխատանքի տեղավորման դեպքում գործատուին միանվագ փոխհատուցման տրամադրում» ծրագրի համար 2017 թ. համար պլանավորված 751 շահառուի փոխարեն նախատեսվում է ծրագրում ընդգրկել 4500 շահառուի, իսկ «Ձեռք բերած մասնագիտությամբ մասնագիտական աշխատանքային փորձ ձեռք բերելու համար գործազուրկներին աջակցության տրամադրում» ծրագրում նախատեսված 477-ի փոխարեն՝ առաջին անգամ աշխատաշուկա մտնող 1200 երիտասարդի: Կատարված փոփոխությունների նպատակը սահմանափակ ռեսուրսներով հնարավորինս մեծ թվով անձանց կայուն զբաղվածության և առաջին անգամ աշխատաշուկա մուտք գործող երիտասարդին աշխատանքային փորձ ձեռք բերելու հնարավորությունների ապահովումն է: